Optagelserne til The Matrix 4 begynder næste år

Lige siden de tre første The Matrix-film kørte i biograferne har der været vedvarende rygter om et reboot af serien, men nu skulle det være ganske vist: The Matrix 4 bliver til virkelighed og optagelserne starter til næste år. Både Keanu Reeves og Carrie-Ann Moss vender tilbage i rollerne som henholdsvis Neo og Trinity, meddeler filmselskabet Warner Bros.

Lana Wachowski skal skrive manuskript og instruere filmen, men søsteren Lilly (der var med til at skrive og instruere den originale trilogi) er angiveligt ikke involveret denne gang. I stedet er manuskriptforfatterne Aleksander Hemon og David Mitchell hentet ind for at hjælpe med historien.

– Vi er meget begejstrede for at gå ind i The Matrix igen, sammen med Lana. Hun er en sand visionær – en unik og original filmskaber – og vi er begejstrede for at hun skriver, instruerer og producerer dette nye kapitel i Matrix-universet, siger Toby Emmerich fra Warner Bros.

Der er ingen informationer overhovedet om hverken handlingen eller premieren, men det er værd at bemærke, at både Neo og Trinity døde i den tredje film, The Matrix Revolution. Det bliver interessant at se, hvordan Lana Wachowski og kompagni vil skrive sig ud af det faktum på en måde der tilfredsstiller kritiske fans.

The Matrix blev i 1999 en kolossalt hit i biograferne, mens de to efterfølgende film The Matrix Reloaded (2003) og The Matrix Revolutions (2003) kastede en smule grums over glansen. Lad os håbe, at The Matrix 4 ikke fortsætter den tendens …

Optagelserne til The Matrix 4 begynder næste år